**МІНІСТЭРСТВА АДУКАЦЫІ РЭСПУБЛІКІ БЕЛАРУСЬ**

Вучэбна-метадычнае аб’яднанне па педагагічнай адукацыі

**ЗАЦВЕРДЖАНА**

Першым намеснікам Міністра адукацыі

Рэспублікі Беларусь

І.А. Старавойтавай

**20.12.2021**

Рэгістрацыйны № **ТД-А.633/тып.**

**ГІСТОРЫЯ БЕЛАРУСКАЙ ЛІТАРАТУРЫ XI – XVI СТАГОДДЗЯЎ**

**Тыпавая вучэбная праграма па вучэбнай дысцыпліне**

**для спецыяльнасцей:**

**1-02 03 01 Беларуская мова і літаратура;**

**1-02 03 03 Беларуская мова і літаратура. Замежная мова**

**(з указаннем мовы)**

**УЗГОДНЕНА** **УЗГОДНЕНА**

Старшыня вучэбна-метадычнага Начальнік упраўлення вышэйшай

аб’яднання па педагагічнай адукацыі Міністэрства адукацыі

адукацыі Рэспублікі Беларусь

\_\_\_\_\_\_\_\_\_\_\_\_\_\_\_\_ А.І. Жук \_\_\_\_\_\_\_\_\_\_\_\_\_\_\_\_ С.А. Каспяровіч

\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_

**УЗГОДНЕНА УЗГОДНЕНА**

Начальнік Галоўнага ўпраўлення Прарэктар па навукова-метадычнай

агульнай сярэдняй, дашкольнай і рабоце Дзяржаўнай установы

спецыяльнай адукацыі адукацыі «Рэспубліканскі інстытут

Міністэрства адукацыі вышэйшай школы»

Рэспублікі Беларусь \_\_\_\_\_\_\_\_\_\_\_\_\_\_\_\_\_ І.У. Цітовіч

\_\_\_\_\_\_\_\_\_\_\_\_\_\_\_\_ М.С. Кіндзірэнка \_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_

Эксперт-нормакантралёр

 \_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_

Мінск 2021

**СКЛАДАЛЬНІКІ:**

**Мішчанчук І.М.,** загадчык кафедры беларускай і замежнай літаратуры філалагічнага факультэта ўстановы адукацыі «Беларускі дзяржаўны педагагічны ўніверсітэт імя Максіма Танка», кандыдат філалагічных навук, дацэнт;

**Рак М.С.,** выкладчык кафедры беларускай і замежнай літаратуры філалагічнага факультэта ўстановы адукацыі «Беларускі дзяржаўны педагагічны ўніверсітэт імя Максіма Танка».

**РЭЦЭНЗЕНТЫ:**

Кафедра рэдакцыйна-выдавецкіх тэхналогій установы адукацыі «Беларускі дзяржаўны тэхналагічны ўніверсітэт» (пратакол № 10 ад 18 мая 2021 г.);

**Тычко Г.К.,** прафесар кафедры перыядычнага друку і вэб-журналістыкі факультэта журналістыкі Беларускага дзяржаўнага ўніверсітэта, доктар філалагічных навук, прафесар;

**Сузько А.У.,** дацэнт кафедры беларускай і рускай філалогіі ўстановы адукацыі «Мазырскі дзяржаўны педагагічны ўніверсітэт імя І.П.Шамякіна», кандыдат філалагічных навук, дацэнт.

**РЭКАМЕНДАВАНА ДА ЗАЦВЯРДЖЭННЯ Ў ЯКАСЦІ ТЫПАВОЙ:**

Кафедрай беларускай і замежнай літаратуры філалагічнага факультэта ўстановы адукацыі «Беларускі дзяржаўны педагагічны ўніверсітэт імя Максіма Танка»

(пратакол № 10 ад 20 мая 2021 г.);

Навукова-метадычным саветам установы адукацыі «Беларускі дзяржаўны педагагічны ўніверсітэт імя Максіма Танка»

(пратакол № 6 ад 26 мая 2021 г.);

Навукова-метадычным саветам па гуманітарнай адукацыі Вучэбна-метадычнага аб’яднання па педагагічнай адукацыі

(пратакол № 5 ад 27 мая 2021 г.).

Адказны за рэдакцыю: І.М. Мішчанчук

Адказны за выпуск: І.М. Мішчанчук

# ТЛУМАЧАЛЬНАЯ ЗАПІСКА

Тыпавая праграма па вучэбнай дысцыпліне «Гісторыя беларускай літаратуры XI–XVI стагоддзяў» прызначана для студэнтаў устаноў вышэйшай адукацыі Рэспублікі Беларусь, якія навучаюцца па спецыяльнасцях 1-02 03 01 «Беларуская мова і літаратура», 1-02 03 03 «Беларуская мова і літаратура. Замежная мова (з указаннем мовы)», з’яўляецца дысцыплінай модуля «Гісторыя беларускай літаратуры 1» і ўваходзіць у сістэму літаратуразнаўчай падрыхтоўкі студэнтаў, якія вывучаюць гісторыю беларускай літаратуры ў якасці будучай спецыяльнасці.

Тыпавая праграма па вучэбнай дысцыпліне «Гісторыя беларускай літаратуры XI–XVI стагоддзяў» складзена ў адпаведнасці з канцэпцыяй літаратурнай адукацыі і абумоўлена рэаліямі нашага часу. Дадзеная дысцыпліна знаёміць студэнтаў з асноўнымі заканамернасцямі развіцця мастацтва слова ў перыяд з XI па XVI стагоддзе. Прадметам дадзенай вучэбнай дысцыпліны з’яўляецца змест і эвалюцыя беларускай літаратуры як феномена духоўнай культуры эпох Сярэднявечча і Адраджэння. Падобны падыход адпавядае патрабаванням адукацыйных стандартаў вышэйшай адукацыі 1-02 03 01 «Беларуская мова і літаратура», 1-02 03 03 «Беларуская мова і літаратура. Замежная мова (з указаннем мовы)».

Гісторыя беларускай літаратуры аб’ядноўвае вялікі па аб’ёме і няпросты для разумення матэрыял. На сучасным этапе працягваецца пераасэнсаванне мастацкіх з’яў, у актыўны разгляд уключаны многія невядомыя раней творы мінулых эпох, выпрацоўваюцца новыя крытэрыі ацэнкі, што і знайшло адлюстраванне ў змесце прапанаванай праграмы.

Праграмай ставіцца задача засвоіць старажытную пісьменнасць у яе непаўторных праявах, істотных адрозненнях ад літаратуры пазнейшага часу.

**Мэты** вучэбнай дысцыпліны: пазнаёміць студэнтаў з этапамі развіцця нацыянальнай літаратуры (ХІ–ХVІ стагоддзяў); даць уяўленне пра агульныя напрамкі яе развіцця, змену мастацка-светапоглядных сістэм, эвалюцыю метадаў, стыляў, жанравых формаў; прааналізаваць жыццёвы і творчы шлях асветнікаў і пісьменнікаў, змест іх твораў, месца і ролю ў літаратурным працэсе.

**Задачы** вучэбнай дысцыпліны:

* даць студэнтам рознабаковыя веды па вучэбнай дысцыпліне;
* навучыць арыентавацца ў свеце мастацкіх твораў;
* сфарміраваць навыкі аналізу літаратурнага тэксту;
* выпрацаваць крытэрыі разумення канкрэтна-гістарычнай, нацыянальнай і агульначалавечай значнасці мастацкіх твораў;
* выхоўваць эстэтычны густ, адчуванне прыгожага ў жыцці і літаратуры.

Вучэбная праграма складаецца з аглядавых і манаграфічных тэм. У аглядавых даецца агульная характарыстыка пэўнага перыяду, вылучаюцца асноўныя тэндэнцыі ў творчасці пісьменнікаў, раскрываецца ўплыў грамадска-палітычных падзей на літаратуру. Манаграфічна прапануецца вывучаць спадчыну класікаў – Францыска Скарыны, Міколы Гусоўскага.

*Месца вучэбнай дысцыпліны ў сістэме падрыхтоўкі спецыяліста, сувязі з іншымі вучэбнымі дысцыплінамі.* Згодна з тыпавымі вучэбнымі планамі па спецыяльнасцях 1–02 03 01 «Беларуская мова і літаратура», 1–02 03 03 «Беларуская мова і літаратура. Замежная мова (з указаннем мовы)» вучэбная дысцыпліна «Гісторыя беларускай літаратуры ХІ–ХVI стагоддзяў» уваходзіць у дзяржаўны кампанент і з’яўляецца адной з асноўных дысцыплін падрыхтоўкі настаўніка-філолага.

Вучэбная дысцыпліна «Гісторыя беларускай літаратуры ХІ–ХVI стагоддзяў» звязана з вучэбнай дысцыплінай «Тэорыя літаратуры». Для вывучэння вучэбнай дысцыпліны «Гісторыя беларускай літаратуры ХІ–ХVI стагоддзяў» неабходна таксама наяўнасць у навучэнцаў акадэмічных кампетэнцый па вучэбнай дысцыпліне «Уводзіны ў літаратуразнаўства».

У выніку вывучэння вучэбнай дысцыпліны студэнт павінен **ведаць:**

* шляхі і галоўныя этапы развіцця нацыянальнай літаратуры (ад старажытнасці да эпохі Адраджэння);
* узаемасувязь светапогляду і творчасці пісьменніка, асаблівасці яго стылю ці творчай манеры;
* канкрэтна-гістарычнае, нацыянальнае і агульначалавечае значэнне мастацкіх твораў;
* сучасныя ацэнкі мастацкіх з’яў папярэдніх эпох;
* праблематыку, ідэйны змест твораў, асаблівасці кампазіцыі, вобразна-выяўленчыя сродкі;
* герояў твораў, іх светапоглядныя пазіцыі, рысы характару, месца ў сістэме вобразаў;
* найбольш важныя звесткі пра жыццёвы і творчы шлях пісьменніка;

**умець:**

* выяўляць агульнае і адрознае ў літаратурах розных эпох;
* спалучаць тэарэтычныя веды з вывучэннем канкрэтных мастацкіх з’яў;
* упісаць літаратурны твор ў сацыякультурны кантэкст эпохі;
* вызначыць месца твора ў мастацкай сістэме пісьменніка і ў літаратуры свайго часу;
* скласці тэсты па літаратурных творах, фактах жыццёвага і творчага шляху аўтара;
* каменціраваць тэксты твораў, характарызуючы іх з культуралагічнага, гісторыка-бытавога, літаратуразнаўчага і іншых аспектаў;
* працаваць з навукова-крытычнай і даведачнай літаратурай;

***валодаць:***

* адпаведным паняційным і літаратуразнаўчым апаратам;
* сучаснай метадалогіяй і методыкай літаратуразнаўчых даследаванняў;
* навыкамі разнастайных спосабаў аналізу мастацкіх твораў.

Патрабаванні да базавых прафесійных кампетэнцый спецыяліста: характарызаваць асноўныя этапы станаўлення і развіцця беларускай літаратуры ХІ–ХVІ стагоддзяў у аспекце родава-відавай прыналежнасці мастацкіх твораў, асаблівасцей іх паэтычнай і стылістычнай арганізацыі.

У рамках адукацыйнага працэсу па вучэбнай дысцыпліне «Гісторыя беларускай літаратуры ХІ–ХVI стагоддзяў» студэнт павінен набыць не толькі тэарэтычныя і практычныя веды, уменні і навыкі па спецыяльнасці, але і развіць свой каштоўнасна-асобасны, духоўны патэнцыял, сфарміраваць якасці патрыёта і грамадзяніна, гатовага да актыўнага ўдзелу ў эканамічным, вытворчым, сацыяльна-культурным і грамадскім жыцці краіны.

Тэматычны змест вучэбнай дысцыпліны рэалізуецца ў наступных формах: лекцыі, практычныя заняткі, самастойная работа студэнтаў.

У адпаведнасці з тыпавымі вучэбнымі планамі дысцыпліна «Гісторыя беларускай літаратуры ХІ–ХVI стагоддзяў» разлічана на 100 вучэбных гадзін, з іх 56 аўдыторных гадзін. Прыкладнае размеркаванне гадзін па відах заняткаў: 28 гадзін лекцыйных, 28 гадзін практычных.

Па кожнай вучэбнай тэме ў адпаведнасці з яе мэтамі і задачамі па фарміраванні і развіцці ў студэнтаў канкрэтных кампетэнцый выкладчык (кафедра) праектуе і рэалізуе канкрэтныя педагагічныя тэхналогіі.

Асноўнымі тэхналогіямі навучання з’яўляюцца: праблемнае навучанне (праблемнае выкладанне, пошукавы метад); камунікатыўныя тэхналогіі, заснаваныя на актыўных формах і метадах навучання (дыскусія, круглы стол, прэзентацыя, работа ў групах); асобасна арыентаваная тэхналогія.

Рэкамендаванай формай бягучага кантролю з’яўляецца **залік**.

**Прыкладны тэматычны план**

|  |  |  |  |  |
| --- | --- | --- | --- | --- |
| **№** | **Назва раздзела, тэмы** | **Аўды-торныя** | **Лек-цыйныя** | **Прак-тычныя** |
| **1** | **Літаратура ранняга Сярэднявечча (ХІ – першая палова ХІІІ стагоддзя)** | **16** | **8** | **8** |
| 1.1 | Крыніцы і паходжанне даўняй літаратуры. | 4 | 2 | 2 |
| 1.2 | Перакладная літаратура. | 4 | 2 | 2 |
| 1.3 | Жанравая сістэма арыгінальнай літаратуры. | 8 | 4 | 4 |
| **2** | **Літаратура позняга Сярэднявечча (сярэдзіна ХІІІ – пачатак ХVІ стагоддзя)** | **12** | **6** | **6** |
| 2.1 | Станаўленне даўняй літаратуры як нацыянальнай з’явы. | 2 | 2 |  |
| 2.2 | Перакладная літаратура. | 4 | 2 | 2 |
| 2.3 | Жанравая сістэма арыгінальнай літаратуры. | 6 | 2 | 4 |
| **3** | **Літаратура эпохі Адраджэння і Рэфармацыі (ХVІ стагоддзе)** | **28** | **14** | **14** |
| 3.1 | Адраджэнне ў беларускай культуры і літаратуры.  | 2 | 2 |  |
| 3.2 | Францыск Скарына (паміж 1480–1490 – пасля 1551). | 4 | 2 | 2 |
| 3.3 | Паэзія эпохі Адраджэння. | 8 | 4 | 4 |
| 3.4 | Рэфармацыйная публіцыстыка. | 8 | 4 | 4 |
| 3.5 | Жанравая сістэма літаратуры эпохі Адраджэння і Рэфармацыі. | 6 | 2 | 4 |
|  | **УСЯГО** | **56** | **28** | **28** |

**ЗМЕСТ ВУЧЭБНАГА МАТЭРЫЯЛА**

**РАЗДЗЕЛ 1. ЛІТАРАТУРА РАННЯГА СЯРЭДНЯВЕЧЧА (ХІ – ПЕРШАЯ ПАЛОВА ХІІІ СТАГОДДЗЯ)**

***Падраздзел 1.1. Крыніцы і паходжанне даўняй літаратуры***

Узнікненне славянскага пісьменства. Асветніцкая дзейнасць Кірыла і Мяфодзія. Культурныя сувязі славян з Візантыяй. Старажытная Русь як адзіны культурна-гістарычны рэгіён. Тыпы кніг (богаслужбовыя, рэлігійныя чытальныя, «паўсвецкія»). Паняцце літаратурнай трансплантацыі. Тэацэнтрычная сістэма духоўных каштоўнасцей. Сінкрэтычнасць сярэднявечнага мыслення. Літургічнасць і саборнасць як асноўныя катэгорыі раннесярэднявечнай (тэацэнтрычнай) культуры. Разуменне чалавека, яго месца ў свеце, прызначэння і мэтаў існавання. Сярэднявечны сімвалізм, яго карэннае адрозненне ад літаратурных метадаў Новага часу. Багацце і разнастайнасць жанравых формаў. Паняцце пануючага стылю эпохі. Манументальна-гістарычны стыль у літаратуры ранняга Сярэднявечча. Літаратурны канон. Перыядызацыя літаратуры Сярэднявечча.

***Падраздзел 1.2. Перакладная літаратура***

Біблейныя кнігі на старажытнай Русі. Біблія як помнік сусветнай літаратуры. Першыя Біблейныя кнігі на ўсходнеславянскіх землях: Рэймскае, Астрамірава і Тураўскае Евангеллі (ХІ стагоддзе), Полацкае (ХІІ стагоддзе) і Аршанскае (ХІІІ стагоддзе). Евангеллі як помнікі раннесярэднявечнага пісьменства. Агульначалавечыя ідэалы ў Бібліі. Патрыстыка і дыдактычная літаратура. Жанрава-відавая разнастайнасць твораў айцоў царквы: багаслоўскі трактат, палемічная прамова, экзегеза, эпістала, энкомій, гамілія, прытча. «Казанне, як склаў святы Кірыл азбуку славянскую» Чарнарызца Храбра: ідэйны змест і значэнне твора ў сярэднявечным славянскім свеце. Апокрыфы. Паходжанне і тыпалогія. «Блуканне Багародзіцы па пакутах»: праблематыка твора, пытанні аб Божай літасці і справядлівасці. Маральна-этычныя погляды грамадства. Прычыны забароны твора царквой. Жыціі святых. Узнікненне агіяграфіі і яе жанравыя разнавіднасці. «Жыціе Аляксея, чалавека Божага» як класічны ўзор агіяграфічнага твора.

Познеэліністычны раман, аповесці, патэрыкі. Трансфармацыя жанравых формаў. «Александрыя» Псеўда-Калісфена: гісторыя напісання і рэдакцыі. «Дзяўгенневы дзеі»: эпічнае казанне і яго літаратурная апрацоўка. «Аповесць пра Акіра Прамудрага»: увасабленне ў творы агульначалавечых маральных каштоўнасцей. «Сінайскі патэрык»: гісторыя ўзнікнення і структура. Гістарыяграфія. Хронікі Георгія Амартала і Іаана Малалы: роля твораў ва ўзнікненні арыгінальнай гістарыясофскай думкі на старажытнай Русі. Літаратурная гісторыя Хронік і ўзнікненне ўсходнеславянскага Хранографа. Натурфіласофскія і прыродазнаўчыя сачыненні. Рэлігійны характар сярэднявечнай філасофіі і прыродазнаўства. Антрапалагічныя ідэі ў «Шасціднёвіку Іаана, экзарха Балгарскага»; адлюстраванне касмаграфічных уяўленняў у «Тапаграфіі» Казьмы Індыкаплова; рэлігійна-сімвалічны змест апісанняў прыроды ў «Фізіялогу».

***Падраздзел 1.3. Жанравая сістэма арыгінальнай літаратуры***

Павучальнае і ўрачыстае красамоўства. Жанравыя разнавіднасці пропаведзі. Рысы павучальных твораў у летапісах («Прамова перад князем Уладзімірам» Іаана Полацкага з «Аповесці мінулых гадоў»). «Слова пра Закон і Ласку Божую» мітрапаліта Іларыёна. «Тыпалагічная экзегеза» як універсальная форма рэалізацыі сярэднявечнага сімвалізму ў вобразнай тканіне красамоўства.

*Кірыл Тураўскі (паміж 1113–1130 і 1182–1188).* Малітваслоўны цыкл, каноны, урачыстыя пропаведзі, прытчы, казанні, павучанні, пасланні. «Прытча пра душу і цела»: ідэйны змест, вытлумачэнне супярэчнасцей чалавечай прыроды, пытанні грамадскага жыцця, маральна-этычная праблематыка. «Слова на першую нядзелю паВялікдні»: інтэрпрэтацыя біблейнага сюжэта пра Фаму Бязвернага, кампазіцыя пропаведзі. «Слова на сабор 318 святых айцоў»: сэнсавыя сувязі паміж біблейнай гісторыяй і падзеямі Нікейскага сабора. «Слова, каб не забывалінастаўнікаў сваіх»: ідэйна-этычны змест і мастацкая дасканаласць твора. Прамоўніцкае майстэрства Кірыла Тураўскага.

*Дыдактычная і царкоўна-палемічная літаратура.* «Слова аднаго калугера пра чытанне кніжнае» дзяка Іаана з Ізборніка 1076 г. як першы ўзор вучыцельнага пісьменства ранняга Сярэднявечча. Водгулле багаслоўскай палемікі паміж Канстанцінопалем і Рымам у літаратуры старажытнай Русі: «Слова пра веру хрысціянскую і пра лацінскую» Феадосія Пячорскага і «Спаборніцтва з католікамі» Георгія Кіеўскага. Запазычанне і развіццё традыцый святаайцоўскага палемічнага майстэрства і візантыйскай літаратуры ХІ стагоддзя. Клімент Смаляціч (? – пасля 1164 ): біяграфічныя звесткі, царкоўная і палітычная дзейнасць, літаратурная спадчына. «Пасланне да Фамы прасвітара» як узор палемічнага паслання і павучальнай пропаведзі.

*Агіяграфія.* Жанрава-стылёвыя адметнасці жыційнай літаратуры. Ідэалізуючы біяграфізм як спосаб рэалізацыі сярэднявечнага сімвалізму ў агіяграфіі. Узнікненне першых агіяграфічных твораў на старажытнай Русі, фарміраванне Барыса-Глебскага цыкла. «Жыціе Феадосія Пячорскага»: вобразы Феадосія і яго маці, перастварэнне гістарычнай рэальнасці ў помніку. «Жыціе Еўфрасінні Полацкай». Вобраз асветніцы, сцвярджэнне актыўнай жыццёвай пазіцыі асобы. Паэтыка і мастацка-эстэтычныя прынцыпы арганізацыі апавядання. «Жыціе Кірыла Тураўскага» як асноўная крыніца біяграфічных звестак пра тураўскага епіскапа. «Жыціе Аўраамія Смаленскага».Адлюстраванне канфлікту героя і асяроддзя, карціны жыцця сярэднявечнага горада і выяўленне элементаў псіхалогіі яго жыхароў. Спроба стварэння слоўнага партрэта. Патэрыкі. «Кіева-Пячорскі патэрык».Гісторыя ўзнікнення твора. Рэлігійная фантастыка і адлюстраванне сапраўднасцей сярэднявечнага жыцця. Аповесці пра цудоўныя здарэнні. «Аповесць пра цудоўнае здарэнне ў Полацку ў 1092 г.» з «Першапачатковага летапісу»: змест, выяўленне дахрысціянскіх поглядаў, павучальны характар. «Слова пра жанчын і дзяўчат смаленскіх»: паказ у творы барацьбы паганскай і хрысціянскай культур. «Слова пра манаха Марціна»:гістарычныя і псіхалагічныя рэаліі. Хаджэнні. Жанравыя адметнасці паломніцкай літаратуры, спецыфіка мастацкага адлюстравання рэчаіснасці, персаналізацыя апавядання. «Хаджэнне ігумена Данііла».Мастацкая дасканаласць апісанняў Палестыны і Блізкага Усходу. Клопат аўтара пра Рускую зямлю, патрыятызм твора.

*Справавое пісьменства.* Сінкрэтычны характар дзелавых запісаў, літаратура і справаводства. Надпіс на крыжы Лазара Богшы.Кампазіцыя. Рытарычная экспрэсія ў творы. Смаленская праўда.Адлюстраванне рэалій сярэднявечнага жыцця.

*Летапісанне*. Першапачатковае летапісанне, яго жанравыя асаблівасці. Мастацкі час у летапісах. Летапіс, хроніка, летапісны збор. Тыпы летапіснага апавядання. Нестар (другая палова ХІ – ХІІ стагоддзя). «Аповесць мінулых гадоў»:гісторыя напісання, асноўны змест, праблематыка і кампазіцыя. Полацкая гісторыя ў помніку. Лаўрэнцьеўская і Іпатаўская рэдакцыі. Культурна-гістарычнае значэнне «Аповесці мінулых гадоў». Гіпотэзы пра існаванне «Полацкага летапісца». Кіеўскі і Галіцка-Валынскі летапісы.Адлюстраванне барацьбы ўсходнеславянскіх народаў супраць мангола-татараў, звесткі па гісторыі ранняга перыяду станаўлення Вялікага Княства Літоўскага. Адзінкавыя жанравыя ўтварэнні. Жанравая сістэма раннесярэднявечнай літаратуры: першасныя і другасныя жанры. Гістарычныя фактары, пачатак трансфармацыі сістэмы.

*«Слова пра паход Ігара».* Гістарычная аснова сюжэта, ідэйны змест твора, патрыятычная ідэя, яе актуальнасць для свайго часу і для іншых перыядаў агульнаславянскай і беларускай гісторыі. Асаблівасці паэтыкі. «Слова пра паход Ігара» як феномен мастацкай культуры ранняга Сярэднявечча.

**РАЗДЗЕЛ 2. ЛІТАРАТУРА ПОЗНЯГА СЯРЭДНЯВЕЧЧА (СЯРЭДЗІНА ХІІІ – ПАЧАТАК ХVІ СТАГОДДЗЯ)**

***Падраздзел 2.1. Станаўленне даўняй літаратуры як нацыянальнай з’явы***

Змястоўныя адрозненні паміж літаратурай ХІ–ХІІІ і ХІV–ХV стагоддзяў. Фармалізацыя выяўленчых сродкаў, паняцце «літаратурнага этыкету». «Другі паўднёваславянскі ўплыў». Літаратурная і грамадская дзейнасць мітрапаліта Кіпрыяна і Грыгорыя Цамблака. «Абстрактны псіхалагізм» і эмацыянальна-экспрэсіўны стыль выяўлення чалавека («пляценне славес»). Элементы «гатычнага стылю» ў познесярэднявечнай літаратуры. Фарміраванне нацыянальнай самасвядомасці. Перадумовы гуманізму.

***Падраздзел 2.2. Перакладная літаратура***

Біблейныя кнігі і дыдактычная літаратура. Генадзіеўская Біблія 1499 г. – першы поўны тэкст Бібліі на царкоўнаславянскай мове. Звод Мацея Дзясятага (Пяцікніжжа). Лацінамоўныя набажэнскія і дыдактычныя кнігі. Рэлігійныя аповесці*.* «Аповесць пра трох каралёў»і «Пакуты Хрыста».Склад твораў, выкарыстанне кананічных і апакрыфічных крыніц. Вобраз Багародзіцы. Свецкія аповесці*.* Сербская «Александрыя»:асаблівасці новай інтэрпрэтацыі вядомага сюжэта.«Аповесць пра Трою»:культурна-гістарычнае і асветніцкае значэнне. «Аповесць пра пабоішча Мамая»:адметнасць стылю твора.

***Падраздзел 2.3. Жанравая сістэма арыгінальнай літаратуры***

*Трансфармацыя жанравай сістэмы старабеларускай кніжнасці.* Прычыны, напрамак, вынікі (выкарыстанне паперы, індывідуалізацыя чытання і інтэрпрэтацыі тэксту, узнікненне кола «кнігалюбцаў» і інш.). Чытальныя зборнікі позняга Сярэднявечча. Даўнебеларускія Чэцці як прамежкавы літаратурны жанр.

*Павучальнае і ўрачыстае красамоўства.* Грыгорый Цамблак (1364–1419). Царкоўна-палітычная і літаратурная дзейнасць, жанрава-стылёвыя асаблівасці твораў. Ускладненне феадальнага этыкету і пачатак фарміравання свецкай аратарскай прозы. Чалавек – галоўны герой літаратурнага твора. Свецкае красамоўства. «Пахвала Вітаўту» і «Пахвала гетману Канстанціну Астрожскаму»: сродкі стварэння вобразаў.

*Царкоўна-палемічная літаратура і эпісталаграфія.* Фарміраванне рэлігійнай талерантнасці ў Вялікім Княстве Літоўскім. «Вытлумачэнне памылак рускай веры» Яна Сакрана і ананімнае «Пасланне каталіцкаму іерарху пра смерць каталіцызму»: фарміраванне царкоўна-палемічнага дыскурсу, стыль. Агіяграфія. Спецыфіка бытавання агіяграфічных твораў у літаратурным працэсе ХІІІ–пачатку ХVІ стагоддзя. Агіяграфічныя творы позняга Сярэднявечча. «Жыціе трох віленскіх пакутнікаў»: жанравая спецыфіка жыція-пасьёна, вобразы герояў. Аповесці пра цудоўныя здарэнні. «Аповесць пра МеркурыяСмаленскага»: фальклорна-міфалагічныя, агіяграфічныя і апавядальна-гістарычныя матывы, рэдакцыі. Хаджэнні. «Хаджэнне Ігнація Смаляніна».Спалучэнне традыцый паломніцкай літаратуры і летапісання.

*Справавое пісьменства.* Роля справаводства ў станаўленні арыгінальнай беларускай літаратуры.«Грамата рыжан».Развіццё традыцыйных спосабаў «мадэлявання рэчаіснасці». Дагавор Полацка з Рыгай 1407 г.Праблемы грамадскага жыцця ў творы. Грамата гораду Менску на Магдэбургскае права 1499 г.Адлюстраванне традыцый гарадскога самакіравання, клопату аб удасканаленні грамадскіх адносін, справядлівасці, захаванні і развіцці культурных набыткаў грамадзян. Летапісы і хронікі позняга Сярэднявечча. Асноўныя напрамкі развіцця жанравай формы гістарычнай літаратуры. «Летапісец вялікіх князёў літоўскіх». Этапы ўзнікнення, структура і змест твора. Беларуска-літоўскі летапіс 1446 г. (Беларускі І летапіс). Гісторыя стварэння, структура, склад, рэдакцыі і асноўныя спісы летапіснага збору.

**РАЗДЗЕЛ 3. ЛІТАРАТУРА ЭПОХІ АДРАДЖЭННЯ І РЭФАРМАЦЫІ (ХVІ СТАГОДДЗЕ)**

***Падраздзел 3.1. Адраджэнне ў беларускай культуры і літаратуры***

Рэнесанс як шырокі культурна-гістарычны рух у еўрапейскіх краінах у ХІV–ХVІ стагоддзях і яго роля ў развіцці чалавечай цывілізацыі. Адкрыццё самакаштоўнасці чалавечай асобы, зварот да Антычнасці, перамога над прыродай як асноўныя элементы і паказчыкі рэнесансавай культуры. Станаўленне антрапацэнтрычнай сістэмы вартасных арыентацый грамадства. Паняцце рэнесансавага рэалізму. Узнікненне і развіццё кнігадрукавання. Выданні богаслужбовых кніг на славянскіх мовах Ш. Фіёля, А. Мануцыя, П. Конача, П. Севярына і інш. Фарміраванне літаратурных родаў і пачатак станаўлення сучаснай сістэмы літаратурных жанраў. Біблейныя кнігі. Прадмовы і пасляслоўі. Глосы.

***Падраздзел 3.2. Францыск Скарына (паміж 1480–1490 – пасля 1551)***

Жыццё і дзейнасць, гіпотэзы адносна даты нараджэння і веравызнання першадрукара. Ф. Скарына ў Празе. Мэты літаратурнай дзейнасці. Ф. Скарына як пісьменнік. Паняцце прадмоўна-пасляслоўнага комплексу. «Прадмова да ўсёй Бібліі», «Прадмовада Псалтыра».Унікальны характар выдання і яго мэтавае прызначэнне. Хрысціянска-гуманістычны змест. «Прадмова да кнігі Іоў»:асноўныя ідэі і моўна-стылёвая спецыфіка. «Прадмова да Прытчаў Саламона» **–** новае разуменне ролі асобы асветніка ў гісторыі чалавецтва. «Прадмова да кнігіІсусаСірахава»як тыповы ўзор жанравай формы прадмоўна-пасляслоўнага комплексу. «Прадмова да кнігі Прамудрасць Божая», «Прадмова даПершай кнігі Царстваў».Філасофскія ідэі і рэлігійная талерантнасць. «Прадмова дакнігі Юдзіф».Патрыятычныя ідэі ў творы. Агульначалавечы змест ідэй Ф.Скарыны, іх актуальнасць у сучаснай культуры. Віленскі перыяд асветніцкай дзейнасці. «Малая падарожная кніжка»: прызначэнне, змест, асаблівасці архітэктонікі. Кніга «Апостал» і развіццё традыцый усходнеславянскай экзегетыкі.

***Падраздзел 3.3. Паэзія эпохі Адраджэння***

*Новалацінская паэзія.* Прычыны ўзнікнення, крыніцы, асаблівасці. Эпічная і лірычная, рэлігійная і свецкая паэзія ХVІ стагоддзя. «Неаантычны стыль» у паэзіі. Асноўныя жанры. Базылі Гіяцынт. «Панегірык на ўзяцце Полацка...» як першы крок у стварэнні гераічнай эпікі. Францішак Градоўскі (каля 1545 – пасля 1599). Паэма «Апісанне маскоўскага паходу князя Крыштофа Радзівіла». Рэальныя падзеі і гістарычныя асобы ў творы. Наследаванне ўзорам антычнага гераічнага эпасу. Ян Радван і яго вяршынны твор «Радзівіліяда... альбо пра жыццё і справы... князя Мікалая Радзівіла». Патрыятычная ідэя твора. Услаўленне велічы і прыгажосці Літвы. Зварот да гістарычнага мінулага краю. Вобразы Мікалая Радзівіла і Івана Грознага, іншых удзельнікаў Лівонскай вайны. Арыентацыя аўтара на класічныя ўзоры. Майстэрства стылізацыі.

*Ян Вісліцкі (каля 1480–1530).* Біяграфічныя звесткі. Кампазіцыя, змест паэмы «Пруская вайна». Зварот аўтара да мінулага Радзімы («сваёй антычнасці»).

*Мікола Гусоўскі (каля 1480 – пасля 1533).* Вядомыя факты жыцця і творчасці.«Песняпразубра»– шэдэўр даўняй беларускай літаратуры. Творчая гісторыя, эстэтычны ідэал і сродкі яго мастацкага перастварэння. Сістэма сімвалаў і тропаў.

*Польскамоўная паэзія.* Паэтычна-песенныя тэксты ў рэлігійнай практыцы пратэстантаў ХVІ стагоддзя. Творчасць Цыпрыяна Базыліка. Ананімная паэма «Пратэй, або Пярэварацень»:шматзначнасць вобраза галоўнага персанажа, тэма ўзаемаадносін паэта і грамадства, гульнёвы характар твора. Паэма Станіслава Лаўрэнція «Лямант няшчаснага Рыгора Осціка»: спалучэнне спавядальных, жалобных і сацыяльна-крытычных матываў. Мацей Стрыйкоўскі (каля 1547 – каля 1593).«Хроніка польская, літоўская, жамойцкая і ўсёй Русі»:гістарычныя крыніцы і творчая гісторыя паэмы. Гальяш Пельгрымоўскі (? – 1604). Творы на лацінскай мове. Асэнсаванне падзей Лівонскай вайны ў польскамоўных творах. «Гутарка аднаго паляка з маскалём»: супрацьпастаўленне ментальнасці двух народаў. «Пасольства Льва Сапегі да вялікага князя маскоўскага». Творчая гісторыя і дакументальная аснова паэмы, з’яўленне новага тыпу героя. Ліцвінскі патрыятызм аўтара.

*Андрэй Рымша (каля 1550 – пасля 1595).* Біяграфічныя звесткі. Гісторыя напісання «Дзесяцігадовай аповесці ваенных спраў князя Крыштофа Радзівіла». Арыентацыя на праўдзівасць і дакладнасць ва ўзнаўленні падзей. Вобраз гетмана Крыштофа Радзівіла. Творчае наследаванне класічным антычным узорам. Маляўнічасць апісанняў. Элементы эксперыментатарства ў творы. Беларускамоўная паэзія Андрэя Рымшы. «Храналогія» – першая спроба кніжнага вершаванага твора.«Эпікграма на герб Валовіча», «Эпікграма на герб Льва Сапегі», «Эпікграма на герб Тэадора Скуміна». Патрыятычны пафас, жанравыя асаблівасці, мастацкі змест. Роля твораў у культурна-гістарычным развіцці Беларусі.

***Падраздзел 3.4. Рэфармацыйная публіцыстыка***

*Сацыяльна-вызваленчыя і анархічныя ідэі рэфарматараў.* Пётра з Ганёндза, Якуб з Калінаўкі, Павел з Візны, Л. Крышкоўскі, М. Чаховіц і інш.

*Сымон Будны (каля 1530–1593).* Неардынарнасць асобы, асаблівасці характару, лёс, філасофскія і багаслоўскія погляды, грамадская і асветніцкая дзейнасць. «Прысвячэнне і прадмова да Катэхізіса». Адлюстраванне ўтапічных поглядаў беларускіх рэфарматараў.

*Васіль Цяпінскі (каля 1540 – пасля 1603).* Звесткі пра жыццё і дзейнасць.«Прадмова да Евангелля». Ідэйна-мастацкія асаблівасці твора. Прапаганда адукацыі на беларускай мове, ідэя нацыянальнай школы, патрыятызм асветніка-гуманіста.

*Свецкая публіцыстыка.* Андрэй Волан (1530–1610). Трактат «Да палякаў і да ліцвінаў». Гісторыя ўзнікнення і выдання, сцвярджэнне ідэй незалежнасці Беларусі і ўвасабленне патрыятычных настрояў перадавой беларускай шляхты. «Пра дзяржаўнага мужа і яго асабістыя дабрачыннасці»: увасабленне ў трактаце абстрактнага ідэалу гарманічна і ўсебакова развітай асобы. Леў Сапега (1557–1633): гуманістычныя погляды і ідэалы. «Статут Вялікага княства Літоўскага» 1588 г. як помнік справавога пісьменства, юрыдычнай і публіцыстычнай думкі ХVІ стагоддзя.

***Падраздзел 3.5. Жанравая сістэма літаратуры эпохі Адраджэння і Рэфармацыі***

*Гістарыяграфія.* Секулярызацыя гістарычнага часу. Фарміраванне прагматычнага апавядання, заняпад жанравай формы летапісу і станаўленне жанру гістарычнай хронікі. «Хроніка Вялікага Княства Літоўскага і Жамойцкага» (Беларускі ІІ летапіс). Творчая задума аўтараў, новая канцэпцыя гісторыі, спроба пераадолець традыцыі ўсходнеславянскага летапісання. «Хроніка Быхаўца» (Беларускі ІІІ летапіс) – шэдэўр даўняй беларускай літаратуры. Складовыя часткі, гістарычныя і літаратурныя крыніцы твора. Умацаванне прагрэсіўных тэндэнцый у развіцці гістарыяграфіі.

*Гісторыка-мемуарная літаратура.* Ф.С. Кміта-Чарнабыльскі (1530–1587). «Допісы» (Лісты 7, 13, 19). Прычыны звароту аўтара да ўласна-біяграфічнага матэрыялу. Моўна-стылёвая адметнасць службовых данясенняў Кміты. М.К. Радзівіл Сіротка (1549–1616). «Перагрынацыя, або Паломніцтва ў Святую Зямлю» (1582–1584; 1601). Назіральнасць, эрудыцыя, арыгінальнасць мыслення аўтара. Рэнесансавыя ідэалы чалавека і іх увасабленне ў вобразе героя-аўтара. Фёдар Еўлашоўскі(1546–1616). «Дыярыуш Фёдара Еўлашоўскага». Прычыны і мэты напісання твора. Вобраз аўтара як увасабленне кальвінісцкіх ідэй пра «абранніка Божага». Маральна-дыдактычная накіраванасць. Элементы псіхалагізму, выкарыстанне мастацкай дэталі для стварэння вобразаў. Эпісталаграфія. Ліст Барбары Радзівіл да караля Жыгімонта Аўгуста. Літаратурны этыкет, сістэма алегорый, уплыў рыцарскай літаратуры і выяўленне ў творы сапраўдных чалавечых пачуццяў.

*Перакладная белетрыстыка.* Лацінская «Александрыя». Асаблівасці апрацоўкі вядомага сюжэта. «Аповесць пра Трышчана». Кельцкая легенда, раман «Трыстан і Ізольда» ў еўрапейскіх літаратурах. Паходжанне беларускай версіі, яе адрозненні ад класічных варыянтаў. Куртуазныя матывы ў рамане. «Аповесць пра Баву». Сюжэт і інтрыга твора, шляхецка-рыцарскія ідэалы.

*Драматургія.* Узнікненне тэатра і драматургіі. «Цімон Гардзілюд» Каспара Пянткоўскага (80-я гады ХVІ стагоддзя). Вобразы філосафа, ганарлівага шляхціца і кемлівага рамесніка-русіна. Камедыйная аснова сюжэта, ідэйна-мастацкія прычыны выкарыстання беларускай мовы ў творы.

**ІНФАРМАЦЫЙНА-МЕТАДЫЧНАЯ ЧАСТКА**

*Асноўная літаратура:*

1. Ганчарова-Цынкевіч, Т. У. Гісторыя беларускай літаратуры : вучэб.-метад. комплекс для спецыяльнасцей 1-02 03 01 «Беларуская мова і літаратура», 1-02 03 03 «Беларуская мова і літаратура. Замежная мова (з указаннем мовы)» / Т. У. Ганчарова-Цынкевіч [і інш.] // Рэпазіторый БДПУ. – Рэжым доступу: https://elib.bspu.by/handle/doc/28959. – Дата доступу: 07.06.2020.
2. Гісторыя беларускай літаратуры XI–XIX стагоддзяў : у 2 т. / Нац. акад. навук Беларусі, Ін-т літаратуры ; рэдкал. : У. В. Гніламёдаў [і інш.]. – 2-е выд., дапрац. – Мінск : Беларус. навука, 2007–2016.

*Дадатковая літаратура*

1. Беларуская літаратура : энцыкл. для шк. і студ. : у 12 т. Т. 8 / рэдкал. : В. У. Ваніна (гл. рэд.) [і інш.]. – Мінск : Беларус. энцыкл., 2019. – 496 с.
2. Мішчанчук, І. М., Рак, М. С. Гісторыя беларускай літаратуры [Электронны рэсурс] : электронны вуч.-метад. комплекс для спецыяльнасцей
1-02 03 01 «Беларуская мова і літаратура», 1-02 03 03 «Беларуская мова і літаратура. Замежная мова (з указаннем мовы)» / І. М. Мішчанчук, М. С. Рак // БГПУ. – Режим доступа: https://bspu.by/moodle/course/view.php?id=2855. – Дата доступа: 20.05.2020.
3. Трус, М. В. Гісторыя беларускай літаратуры : практыкум / М. В. Трус. – Мінск : Беларус. дзярж. тэхнал. ун-т, 2015. – 322 с.
4. Трус, М. В. Беларуская паэзія ХVІ – ХХ стст. : хрэстаматыя / М. В. Трус. – Мінск : Беларус. дзярж. тэхнал. ун-т, 2015. – 275 с.

**РЭКАМЕНДУЕМЫЯ СРОДКІ І ФОРМЫ НАВУЧАННЯ**

*Віды заняткаў:*

аўдыторная групавая і індывідуальная праца з выкладчыкам;

аўтаномнае пазааўдыторнае абавязковае выкананне студэнтам заданняў выкладчыка;

бягучы кантроль, які ажыццяўляецца шляхам тэсціраванне або пісьмовых кантрольных работ;

кансультацыі (групавыя і індывідуальныя).

*Формы кантролю:* бягучы кантроль, прамежкавы кантроль, бягучая атэстацыя.

*Бягучы кантроль:* наведвальнасць заняткаў, актыўная праца на практычных занятках, выкананне кантрольных работ.

*Прамежкавы кантроль*: напісанне кантрольных работ і вуснае апытанне пасля засваення вучэбнага матэрыялу па тэме.

*Бягучая атэстацыя:* **залік**.

**ПЕРАЛІК РЭКАМЕНДАВАНЫХ СРОДКАЎ ДЫЯГНОСТЫКІ**

Тэсціраванне;

кантрольныя заданні;

пісьмовыя і вусныя паведамленні;

залік.

*Віды вучэбнай дзейнасці, якія падлягаюць ацэньванню ў сістэме рэйтынгавай ацэнкі ведаў:*

выкананне тэставых заданняў;

распрацоўка, абарона, афармленне навучальных праектаў;

вусныя паведамленні па тэматыцы курса;

франтальнае апытанне;

напісанне эсэ;

удзел у дыскусіях, калектыўнай рэфлексіі ў ходзе навучальных заняткаў

*Форма бягучай атэстацыі* – залік, на якім выконваюцца наступныя заданні:

1. Асвятленне пытання па адной з тэм літаратуры эпохі Сярэднявечча (ХІ–ХV стагоддзі).

2. Асвятленне пытання па адной з тэм літаратуры эпохі Адраджэння (XVI стагоддзе).

3. Практычнае заданне (літаратуразнаўчы аналіз мастацкага тэксту).

**МЕТАДЫЧНЫЯ РЭКАМЕНДАЦЫІ ПА АРГАНІЗАЦЫІ І ВЫКАНАННЮ САМАСТОЙНАЙ РАБОТЫ СТУДЭНТАЎ**

Самастойная работа студэнтаў, якая праводзіцца ў межах вучэбнай дысцыпліны «Гісторыя беларускай літаратуры XI – XVI стагоддзяў», можа быць арыентавана на дэталёвае знаёмства з літаратурай, з творчасцю таго ці іншага пісьменніка, на паглыбленае прачытанне асобнага твора. Сумесная работа выкладчыка і студэнтаў можа змяшчаць таксама складанне бібліяграфіі па адной з тэм вучэбнай дысцыпліны, слоўніка літаратуразнаўчых тэрмінаў, падрыхтоўку рэфератаў, дакладаў і прэзентацый.